google/wiki40b huggingface dataset:
Clavia

Clavia er en svensk produsent av digitale musikkinstrumenter, først og fremst synthesizere. Clavia ble opprettet i 1983, og konsentrerte seg om digitale trommesystemer frem til 1995, da de kom med den virtuelt analoge synthen Nord Lead. I 2001 ble Nord Electroen introdusert. Denne modellen har simuleringer av elektromekaniske tangentinstrumenter, slik som Rhodes, Wurlitzer, Clavinet og Hammondorgel.
Clavias instrumenter benyttes av blant andre Prince, Madonna, Jean Michel Jarre, Depeche Mode, The Prodigy, Mike Oldfield og Pet Shop Boys.
Ounasvaaran hyppyrimäki

Historie

Den første hoppbakken ved Rovaniemi ble bygd i Pöyliövaara i 1927. Den tålte etter hvert hopp på drøye 40 meter, og var i bruk til 1947. I 1935-37 ble en ny 70-metersbakke bygd. Lauri Pietikäinen satte der bakkerekord med 74 meter i 1941. Tårnet av tre ble brent av tyskerne under Lapplandskrigen i oktober 1944.
I 1947 ble det bygd en litt mindre bakke i Ounasvaara, der det kunne hoppes 55-60 meter. Den bakken brant to ganger, i 1956 og 1976, men ble bygd opp igjen og var i bruk til 1980. I Sorkku, på sørsiden av Ounasvaara, ble det på 1950-tallet bygd flere mindre hoppbakker, den største K35. De bakkene eksisterte til 1987, da de måtte rives for å gi plass til en ny vei.
Forløperen for dagens 90-metersbakke ble bygd i Ounasvaara i 1961 og tatt i bruk året etter. Den har siden blitt ombygd flere ganger. En K64-bakke ble bygd ved siden av 90-metersbakken i 1983, og fikk plastmatter, slik at den også kunne brukes i sommerhalvåret. Da 90-metersbakken ble modernisert i 1990, ble den også utstyrt med plastunderlag. Småbakkene i Sorkku ble høsten 1987 erstattet av nye småbakker ved siden av de større hoppbakkene.
Bakkerekorden i K90-bakken er 103,5 meter, satt av Taku Takeuchi (Japan) i junior-VM 23. mars 2005.
Norges Kystfiskarlag

Norges Kystfiskarlag er en fagorganisasjon for norske kystfiskere. Laget organiserer både eiere av fartøy og mannskap på disse. Kystfiskerlaget har hovedkontor på Ramberg i Lofoten. Organisasjonens hovedmålsetting er å «ivareta den tradisjonelle alminnelige kystfisker med passive redskaper».
Norges kystfiskarlag samarbeider med kystfiskerorganisasjoner i andre land gjennom Den nordatlantiske kystfiskeralliansen (ACFNA) og World Forum of Fish Harvesters and Fish Workers (WFF)

Historikk

Norges Kystfiskarlag ble etablert i desember 1987 under navnet Kystfiskernes Forening. Bakgrunnen for etableringen var misnøye blant kystfiskerne over at den tradisjonelle kystflåten i stadig sterkere grad måtte gi tapt for den voksende havfiskeflåtens interesser. Dette gjaldt ikke minst internt i Norges Fiskarlag, der Fiskebåtredernes Forbund oppnådde en stadig sterkere posisjon. Målet var å danne en motvekt til denne utviklingen, og etablere en egen gruppeorganisasjon for kystflåten i Norges Fiskarlag.
I 1990 brøt Kystfiskernes Forening med Norges Fiskarlag, etter at landsmøtet i Fiskarlaget hadde avslått søknaden om å bli tatt opp som en egen gruppeorganisasjon, og den nye organisasjonen tok navnet Norges Kystfiskarlag.
Don Rogers

Aktiv karriere

Han signerte ungdomskontrakt med Swindon Town i 1961 da han var 15 år og debuterte på førstelaget i en alder av 17 år i en kamp i tredjedivisjon mot Southend United. Han var en hyppig målskårer fra sin posisjon som venstreving for klubben, og skårte over 20 mål i cup og serie fire år på rad fra 1965/1966- til 1968/1969-sesongene. Han er en legende i klubben etter han skåret to mål på overtid på Wembley i finalen i ligacupen mot Arsenal. Det stod 1-1 ved full tid og Rogers skårte i det 104. og 119 minutt, og dermed sikret Swindon Towns hittil eneste større trofé.
Hans prestasjoner ble lagt merke til av større klubber, og i 1972 ble han kjøpt av Crystal Palace FC som da hadde Bert Head som manager. Det var Head som fikk Rogers til å signere for Swindon Town som ungdomsspiller.
Han gikk videre til Queens Park Rangers FC i 1974 i en bytteavtale mot som involverte Terry Venables og Ian Evans. I 1976 kom han tilbake til Swindon Town i en bytteavtale med Peter Eastoe. I november 1977 ble han lånt ut til Yeovil Town FC, men oppholdet varte bare to måneder. Han la opp sommeren 1977 etter en hofteskade.
Han har i ettertid drevet en sportsbutikk i sentrum av Swindon, som klubben hjalp han med å kjøpe på 1970-tallet i håp om å beholde han i klubben.

The Don Rogers Stand

Den 22. mars 2008 annonserte Swindon Town at den sørlige tribuneseksjonen skulle bli døpt om til «The Don Rogers Stand» fra og med 2008/2009-sesongen

Annet

Sesongen 2009-10 stemte leserne av lokalavisen Swindon Advertiser fram sitt favorittlag gjennom tidene og Rogers ble stemt fram som tidenes beste venstreving på Swindon Town.
Altklarinett

Opptreden og bruk

Altklarinetten er ikke så veldig vanlig å ha i korps i Norge, men det meste av korpsmusikk har sin egen altklarinettstemme. Grunnene for den relativt sjeldne opptredenen i korpsene, er bl. a at den er dyr og den nesten alltid dobles av et annet instrument.
Fordelen med altklarinetten er at der sopranklarinetten har et svakt register, har altklarinetten så å si «smørregisteret» sitt.
Henderson State University

Henderson State University er et delstatseid universitet i Arkadelphia, ikke langt fra Hot Springs i delstaten Arkansas i USA. Grunnleggelsen var i 1890, den gang som et metodistisk fireårig college.
Det var 3.664 studenter ved Henderson i 2006, og 229 vitenskapelig ansatte. Skolepengene samme år var US$ 4.230 for studenter hjemmehørende i delstaten.
Studiene gis opp til mastergrad.
Strukturalisme

Strukturalisme er en hovedsakelig litterær analyseform som skal forklare individuell handling ved hjelp av bakenforliggende strukturelle forhold som ikke nødvendigvis kan analyseres empirisk, kun antas teoretisk.
Strukturalistiske analyser tar utgangspunkt i sosiale forhold, hendelsesforløp eller myter, for å forklare hvordan latente konfliktlinjer kan bli manifeste. Koblingen mellom bakenforliggende strukturer og observerbare fenomener foretas ved å anta at mennesker tenker i binære opposisjoner, eller i polariteter mellom ulike interesser som står i opposisjon til hverandre, for eksempel langs en høyre–venstre-akse i politikken.
Tankegangen kan tilbakeføres til Platon og Aristoteles, men moderne strukturalisme forbindes med Claude Lévi-Strauss' epistemologiske modeller, Talcott Parsons' systemteorier og Karl Marx' politisk-normative teori om utbytting.
Vektløfting under Panamerikanske leker 1963

Vektløfting under Panamerikanske leker 1963. Vektløfting var med som en av tjue sporter under de fjerde Panamerikanske leker som ble arrangert i São Paulo i Brasil fra 20. april til 7. mai. Det var sju vektklasser for menn. USA ble beste nasjon med seks gullmedaljer foran Cuba med en.
Erioderus

Utseende

Ganske store (35-55 millimeter), avlange, gulbrune til rødbrune trebukker. Antennene er tynne og kortere enn kroppen, kjevene ikke forstørrede. Fasettøynene er ganske store, ikke utstående. Pronotum er mer eller mindre trapesformet, sidekanten rett, i alle fall langs kantene kledt med lange, lyse, ullaktige hår. Dekkvingene er lange, parallellsidige med avrundede "skuldre" og avrundet spiss. De har en læraktig overflate og er forholdsvis tynne.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster.

Utbredelse

Slekten er utbredt i det sørlige Afrika.
Norsk Rocks Skattkammer vol 1 (Samlealbum)

Norsk Rocks Skattkammer vol 1 er et samlealbum med norsk rock fra 2001.
Albumet ble utgitt på Backstage Records, og er en samling av rockelåter fra Trondheim innspilt på 1960-tallet.
Neocercophana

Utseende

Middelsstore, spinkle, brune spinnere med brede vinger. Forvingen er avrundet, brun med et bredt, litt mørkere tverrbånd, uten øyeflekker. Hos hannene (med fjærformede antenner) er bakvingen bakhjørne trukket ut til en bred, utover-rettet stjert.

Utbredelse

Slekten er beskrevet fra Chile.
Vannpolo under Asialekene 1970

Vannpolo under Asialekene 1970. Vannpolo var en av flere sporter under de sjette Asialekene som ble arrangert i Bangkok i Thailand mellom 9. og 20. desember 1970. Det var sjette gangen vannpolo for menn var med i lekene. Sju lag deltok, Japan vant finalen over India med 4-2.
Birgit Weltzien Sørensen

Rettsak

"I 1891 ble Birgit Weltzien Sørensen trukket for retten fordi hun hadde kritisert læreres rett til å slå skoleelever som disiplinær straff. Hun satt i skolestyret da hun tok til orde for å avskaffe fysisk straff av elever. To andre medlemmer av samme skolestyre, en prest og en skolestyrer, krevde henne dømt for dette. Fysisk avstraffelse av skoleelever var nemlig tillatt etter norsk lov. Birgit Weltzien Sørensen og mannen hennes, Nicolai Sørensen viste samfunnsengasjement i en tid da store demokratiske reformer fant sted i den unge norske nasjonalstaten. To eksempler er innføring av parlamentarismen (1884) og allmenn stemmerett, for menn (1898), og kvinner (1913)".
Sunnhetskollegiet

Sunnhetskollegiet 1809–1815 ble opprettet ved kgl.res. 27. juni 1809 og opphevet ved kgl. res. 25. mai 1815. Da ble arbeidet lagt under 3. departement. Det norske kollegiet sorterte under det tilsvarende Sundheds-Collegiet i København, oppgaven var å føre tilsyn med medisinalvesenet i Norge. Ved kgl. res. 20. april 1813 ble det militære medisinalvesenet skilt ut.
Hospitaler og andre pleieanstalter, samt tukthus og fenglser skulle kontrolleres av kollegiet. Det skulle føre tilsyn med industrialiserte og tett befolkede miljøer som man antok kunne skape luftforurensning og epidemier. Under sunnhetskollegiet sorterte leger, jordmødre, veterinærer, vaksinatører og apotekere.
Riksarkivet har arkivet etter sunnhetskollegiet, det inneholder også arkivet etter medisinaltakstkommisjonen som ble opprettet i 1808.
Dvergspett

Beskrivelse

Dvergspetten kan være vanskelig å få øye på, på grunn av deres foretrukne tilholdssted i tretoppene, og størrelsen på fuglen (om lag 16 cm). Den er merkbart mindre enn andre svart-kvit spetter i Norge. I fjærdrakta skiller den seg fra kvitryggspetten ved at den kvite bakryggen er tverrstripa i svart, og at undersida er kvit med bruntoner. Hannen har rød isse, mens hunnen har svart. Nebbet og føttene er grå-svarte.

Atferd

Habitatet til dvergspetten ligner flaggspettens, og han har den samme nesten treangulære bolleaktige formen når den flyr fra tre til tre. Den er vanlig i løv- og blandingsskog i hele landet, utenom på Vestlandet, hvor den er sjelden. Lokketona er et «kikk» som er lavere enn de større spettene, men likevel høyt til å være fra en såpass liten fugl. Når dvergspetten blir opphissa kan han gi fra seg  flere «kirekk», som ligner flaggspettens og kvitryggspettens rop. I forplantingstida, og av og til om høsten, kan han gi fra seg et vendehalslignende «ki-ki-ki-ki». Med trening kan man skille den vibrerende klangen i sangen fra de større spettene. Den bruker også tørre greiner til å tromme på. 
Dvergspetten jakter på samme måte som flaggspetten, ved å hakke løs råtten bark og treverk for å komme fram til insektslarver, som er hoveddietten gjennom vinteren. Om sommeren fôrer de ungene sine med insekt/insektslarver og edderkopper. Om nettene sover dvergspettene i hull i trærne. 
Sponrester kan være en indikasjon på reirplass, for dvergspetten er ikke så nøye på å fjerne flis og spon når den lager hull i trærne. Hulen er forholdsvis høyt over bakken, opptil 10-13 m., og blir som regel hakka ut i løvtre, ofte bjørk. Diameteren på hòla er om lag 3-4 cm, og i mai-juni legger hunnen 4-6 kvite egg på et underlag av løshakka flis. Etter at begge foreldra har delt på å ruge på egga klekker etter om lag 11 dager, og holder seg i reiret i 18-21 dager til før de flyr ut. 
Dvergspetten er en stand- og streiffugl.
Donacia clavipes

Utseende

Donacia clavipes  er mellom 7-12 mm lang. Kroppen er langsmal og ikke så oval som bladbillene ofte er. Den er naken, uten en kort, tett og fin behåring på halskjoldet og dekkvingene. Den er metallisk farget i ulike nyanser av messing- og bronsefarge. Halskjoldet på midten med fin punktur. Bakkroppen smalner bakover, den bakerste spissen av dekkvingen er buet (ikke tverr). Hodet er fremover-rettet. Beina er helt gule eller nær gul-røde, og er forholdsvis lange.

Levevis

Både larvene og de voksne (imago) billene finnes nær ferskvann hvor de lever av å spise blad på næringsplanten. Særlig arter i planteslekten Phragmites. Larvene lever under vannoverflaten. De voksne er særlig aktive i solskinn.
Donacia clavipes  tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Marcel Sembat (Paris Metro)

Marcel Sembat er en stasjon på metroen i Paris.
Stasjonen betjener linje 9.
Giovanni Battista Buonamente

Giovanni Battista Buonamente (født rundt 1595; død 29. august 1642 i Assisi) var en italiensk komponist og fiolinist fra tidligbarokken.
Buonamente var katolsk prest og medlem av Fransiskanerordenens ordo fratrum minorum. Fra omtrent 1622 sto han i tjeneste hos fyrstefamilien Gonzaga i Mantova. Tidlige påvirkningskilder var sannsynligvis Salamone Rossi og Claudio Monteverdi. Mellom 1626 og 1630 var han ved Wiener Hofmusikkapelle som keiserlig kammermusiker og komponist. I 1627 medvirket han ved kroningsseremonien til keiser Ferdinand III av Det tysk-romerske rike i Praha. Buonamente var fiolinist ved kirken Madonna della Steccata i Parma i året 1632, året etter ble han maestro di cappella i Assisi, der han ble til sin død.
Alle de rundt 160 kirkemusikkverkene til Buonamente er tapt, men flere sonater for et eller flere strykerinstrumenter er bevart. De tidlige verkene hans er i tradisjonen etter Giovanni Gabrieli, senere dyrket han en fiolinstil preget av østerriksk påvirkning.
Hva angår Schmidt

Handling

Filmen handler om Warren Schmidt (Jack Nicholson), som akkurat har gått av med pensjon etter lang og tro tjeneste i forsikringsbransjen. Datteren Jeannie (Hope Davis) skal gifte seg med Randall Hertzel (Dermot Mulroney), en fyr Warren neppe ville karakterisert som drømmemannen. Etter 42 års ekteskap blir han i tillegg enkemann når kona (June Squibb) dør. Han legger ut på en reise for å finne seg selv og takker ja til å bidra med bryllupsforberedelsene. Når han møter den forlovede og hans foreldre (Kathy Bates og Howard Hesseman) blir han fast bestemt på å avverge bryllupet.
Åkeshov tunnelbanestasjon

Åkeshov er en stasjon i Stockholms tunnelbane. Den ligger i bydelene Åkeshov og Norra Ängby i Västerort i Stockholm kommune.
Stasjonen trafikkeres av T-bane 1 (grønn linje) og ligger mellom stasjonene Brommaplan og Ängbyplan. Stasjonen ble tatt i bruk 26. oktober 1952, da strekningen Hötorget – Vällingby ble åpnet.
Lekafjorden

Lekafjorden er en fjord i Leka og Nærøy kommune i Trøndelag. Fjorden strekker seg 20 kilometer nordøstover langs østsiden av øya Leka. 
I sør starter fjorden som en fortsettelse av Risværfjorden mellom Edøyan i sør og Solsemholmen i nord. Fjorden går først østover mellom øya Dolma i sør og Madsøya i nord. Like øst for Dolma ligger Gulholmen og fra her går Årsetfjorden sørøstover, mens Lekafjorden snur nordøstover på østsida av Madsøya. Nord for Madsøya ligger Husby. Fra her går det ferje over til Sør-Gutvika på Austra i øst. Fjorden ender i nord mellom Skeisneset i vest og Stongsholmene i øst.
DS «Europa» forliste her i 1927.
Araucariana

Utseende

En middelsstor, blank, mørk praktbille. Pronotum er avrundet, svært grovt og tett punktert på sidene, mer sparsomt i midten. Dekkvingene har grove punktrader skilt av skarpe, opphøyde lengderibber.

Utbredelse

Artene er utbredt i Australia.
Trapper (fangstmann)

Trapper (engelsk, av trap ’felle’) er en nordamerikansk betegnelse for fangstmann eller pelsjeger. Disse menn var og er selv i dag pelshandelens fotfolk og de som forsyner pelsselskapene med de attråverde pelsene. De kjennetegnes av at de tar sin fangst med hjelp av felle. Fangsten kan bestå av alt fra bisamrotte til bjørn. Pelsen selges til pelsforetak som i sin tur ofte selger dem videre ut til moteindustrien der den blir bl.a. kapper og hodeplagg. Trapperen har vært gjenstand for såvel myte som legender og visse tidsepoker har fått særskilt meget oppmerksomhet, slik at trapperen dermed nærmest fremstår som bare en historisk skikkelse.

Historikk

Fangstmenn har det vært like lenge som pelshandelen, som i Nordamerika til å begynne med ble dominertav byttehandel der indianerne stod for pelsen og den hvite mann for europeiske varer. Pelshandelen og dens forretningsforetak kom til Nordamerika på 1600-tallet fra blant annet Nederland, England, Frankrike, Tyskland og Skandinavia. 
I 1700-tallets Nordamerika begynte hvite menn å trenge seg lengre inn i villmarkene, der de forsørget seg ved jakt av kjøtt- og pelsvilt. Disse trappers tok ofte til seg indianernas seder og livsstil og ferdedes sommertid med kano og vintertid på truger. Mange trappers giftet seg også med indianerkvinner. I 1800-tallets første halvdel hadde de amerikanske pelsselskaoene og med dem pelsjegerne tatt seg så langt vestover som til den øvre delen av Missourifloden og Rocky Mountains. Her oppstod en ny pelshandelsæra ogh et nytt nvmn ble satt på fangstmennene, «Mountain Men». Disse fjellmenn jaktet og fanget fremfor alt bever, hvis fine indre ull ble benyttet av hattemakere i både Europa og Nordamerika. Fjellmennene tok pelsverket og solgte det til pelsselskaper som American Fur Company (1808-1842) og Rocky Mountain Fur Company (1822–1834).
Nord i Canada virket to store britiske selskaper, ett ved  navn Hudson's Bay Company (1670-idag) og et annet ved navn North West Company (1783–1821). Disse gikk sammen i 1821, noe som gav det forsterkede Hudson's Bay Company monopol i hele den britiske kolonien. Både samarbeide og intressekonflikter oppstod mellom de amerikanske og britiske selskapene i grensetrakter som Oregon, som tidlig på 1800-tallet strakk seg fra Stillehavskysten til Rocky Mountains vestre deler og offisielt var britisk territorium.

Trappers idag

Etter år 1840 ble den vestamerikanske pelshandelen dominert av bisonfeller i stedeet for beverpelser, og trapper ble et stadig mer uvanlig yrke i disse regioner. I Canada derimot vat tilgangen på pelsvilt ikke gått så sterkt tilbake og der var pelsjegerne forstatt en betydelig yrkesgruppe. Mange har det eller som sideinnkomst og fritidsinteresse. 
Foruten i Nordamerika har trappers (fangstmenn) også vært tilstede i noe antall for eksempel på Svalbard. Av forfattre som han skrevet om trappers kan nevnes Jack London og Albert Viksten.
U20-VM i friidrett 2018 – 4 × 100 meter stafett kvinner

4 × 100 meter stafett for kvinner under U20-VM i friidrett 2018 ble arrangert på Ratina stadion i Tammerfors 13 og 14. juli 2018.
Atmosfæremotor

En atmosfæremotor er en forbrenningsmotor som utfør arbeid ved at et stempel har atmosfæretrykket på ene sida og undertrykk på den andre sida. Det var Abbé Hautefeuille som i 1678 foreslo en slik motor, mens Christiaan Huygens lagde en motor, som han demonstrerte i 1680. Samuel Morland eksperimenterte med ei kruttdrevet vanpumpe på 1600-tallet.

Kruttmotorer

I maskina til Huygens var stempelet festa i et tau, som gikk over ei trinse plassert på en påle. Den andre enden av tauet var festa til ei last. Senere motorer av denne typen hadde en bom som var festa til stempelet i den ene enden og til ei last i den andre enden. Lasta løfta stempelet slik at det stor øverst i sylinderen. På de aller første motorene ble ei kruttladning avfyrt i sylinderen. Trykket av eksplosjonen ble ikke nytta for å utføre arbeid, men ble sluppet ut gjennom en ventil, slik at det etter eksplosjonen var omtrent samme trykk på begge sider av stempelet. Når gassen i sylinderen ble avkjølt, ble volumet av gassen mindre og atmosfæretrykket på toppen av stempelet pressa det ned i sylinderen og løfta lasta i andre enden av tauet/bommen og utførte arbeid. Når det ble sluppet luft inn i sylinderen igjen, ville lasta på andre sida av tauet/bommen løfte stempelet til øvre posisjon igjen, klar for neste kruttladning. At motoren måtte «lades» med ei ny kruttladning mellom hvert arbeidsslag var selvsagt noe tungvint, med disse motorene var å regne som forskningsverktøy og var ikke brukbare til praktisk arbeid.

Dampmaskiner

De første eksperiment med dampmaskiner benyttet også atmorfæretrykket for å utføre arbeid. Denis Papin, som var assistenten til Huygens da han arbeidet med kruttmotoren, var en pioner på dampdreven atmosfæremotor. Fra 1690 og utover utførte han flere eksperiment med atmosfæriske dampmaskiner, som han bl.a. nytta i hjuldamper. Dampmaskinene til Thomas Newcomen og Iwan Iwanowitsch Polsunow nytta også atmosfæretrykket for å utføre arbeid.
Sudan Revolutionary Front

Sudan Revolutionary Front ("Sudans revolusjonære front") er en allianse mellom ulike sudanesiske fraksjoner som motsetter seg regjeringa til president Omar al-Bashir. Alliansen ble erklært oppretta 12. november 2011, etter at darfurske opprørsgrupper flere måneder hadde støttet opprørsgruppen Sudan People's Liberation Movement-North i gruppas konflikt med regjeringa i Khartoum.
Alliansen bringer sammen de to viktigste fraksjonene av Sudan Liberation Movement/Army og den andre viktige opprørsgruppen Darfur, Justice and Equality Movement med opprørere i Sør-Korfoan og an-Nil al-Azraq. Deklarasjonen om gruppas opprettelse ble forsinket fram til JEM og de andre fraksjonene hadde blitt enige om hvilken rolle islam skulle spille i en potensiell post-revolusjonær føderal regjering.
De som undertegnet deklarasjonen var Yāsir ʿArmān for SPLM-N, Ahmed Tugud for JEM, Abu al-Gassim al-Haj for SLM-an-Nur og ar-Rayah Mahmoud for SLM-Minnawi.
Yāsir ʿArmān, SPLM-Ns generalsekretær og et viktig medlem av SRFs høye politiske komité, sa kort tid etter SRFs opprettelse at "hele Sudan er innenfor handlingsområdet, inkludert al-Ḫarṭūm." Derimot er både JEM og SLM-fraksjonene basert i Darfur, og SPLM-N har ikke spredt sin kamp mot den sudanesiske regjeringa nord for Sør-Kordofran og an-Nil al-Azraq. I slutten av desember rykket JEM-soldater inn i Nord-Kordofan med intensjonen om å fjerne al-Bašīr fra makta, men de ble slått tilbake da deres leder Khalil Ibrahim ble drept i kamp der.
Den sudanesiske regjeringa har beskyldt sin sørlige nabo Sør-Sudan for å støtte opprørsgrupper. I tillegg til å bombe sør-sudanesisk infrastruktur og leirer, har Sudan ifølge regjeringa i Juba også støttet væpnede fraksjoner inne i Sør-Sudan.
Kulturhuset i Stockholm

Kulturhuset er et kultursenter ved Sergels torg i Stockholm.
Beslutningen om å bygge et kultursenter i sentrum av Stockholm ble fattet under byfornyingsprosessen i 1950- og 1960-årene. Nybygget skulle være en motvekt til den kommersielle utnyttelsen av den indre by. I 1965 utlyste kommunen en arkitektkonkurranse, som ble vunnet av arkitekten Peter Celsing.
Celsing mottok Kasper Salin-prisen for bygningen i 1972.
Under ombyggingen av Riksdagshuset hadde det svenske parlamentet midlertidig tilhold i Kulturhuset.
Tayasan

Tayasan (Bayan ng Tayasan) er en kommune på Filippinene. Kommunen ligger på øya Negros, og tilhører provinsen Negros Oriental. Folkemengden var på 35 470 innbyggere ved folketellingen i 2015.
Regional planstrategi

Regional planstrategi i plan- og bygningsloven er omtalt i § 7-1.
«Regional planmyndighet skal minst én gang i hver valgperiode, og senest innen ett år etter konstituering, utarbeide en regional planstrategi i samarbeid med kommuner, statlige organer, organisasjoner og institusjoner som blir berørt av planarbeidet. Planstrategien skal redegjøre for viktige regionale utviklingstrekk og utfordringer, vurdere langsiktige utviklingsmuligheter og ta stilling til hvilke spørsmål som skal tas opp gjennom videre regional planlegging. Den regionale planstrategien skal inneholde en oversikt over hvordan de prioriterte planoppgavene skal følges opp og opplegget for medvirkning i planarbeidet.»